**Veselības ministrijas tiesības vērsties ar pieteikumu tiesā par publisko tiesību līguma -kompensācijas līguma – izpildi**

**Latvijas Republikas Senāta  
Administratīvo lietu departamenta  
2024.gada 27.decembra**

**LĒMUMS**

**Nr. 670014424, SKA-916/2024**

[ECLI:LV:AT:2024:1227.SKA091624.3.L](https://manas.tiesas.lv/eTiesasMvc/nolemumi/pdf/546835.pdf)

Senāts šādā sastāvā: senatore referente Indra Meldere, senatores Dzintra Amerika un Ieva Višķere

rakstveida procesā izskatīja Veselības ministrijas blakus sūdzību par Administratīvās rajona tiesas tiesneša 2024.gada 10.oktobra lēmumu, ar kuru atteikts pieņemt pieteikumu.

**Aprakstošā daļa**

[1] Pieteicēja Veselības ministrija un atbildētāja [pers. A] 2021.gada 8.novembrī noslēdza kompensācijas līgumu Nr. 01-32.2.5/1055/2021 (turpmāk – kompensācijas līgums) par darba vietu ārstniecības iestādē SIA „[Nosaukums]”, izmaksājot [pers. A] 8802 *euro*. Ar ārstniecības iestādes 2023.gada 28.februāra rīkojumu [pers. A] no 2023.gada 28.februāra atlaista no darba, nenostrādājot ārstniecības iestādē kompensācijas līgumā paredzētos piecus gadus. 2023.gada 10.maijā Veselības ministrija nosūtīja [pers. A] vēstuli, informējot, ka viņai ir iespēja trīs mēnešu laikā nodibināt jaunas darba tiesiskās attiecības citā atbalstāmajā ārstniecības iestādē reģionā, pretējā gadījumā tiks pārkāpti kompensācijas līguma nosacījumi un atbilstoši Ministru kabineta 2017.gada 21.marta noteikumu Nr. 158 „Darbības programmas „Izaugsme un nodarbinātība” 9.2.5. specifiskā atbalsta mērķa „Uzlabot pieejamību ārstniecības un ārstniecības atbalsta personām, kas sniedz pakalpojumus prioritārajās veselības jomās iedzīvotājiem, kas dzīvo ārpus Rīgas” īstenošanas noteikumi” (turpmāk – noteikumi Nr. 158) 43.punktam [pers. A] būs jāatmaksā kompensāciju par nenostrādāto laika periodu. Līdz noteiktajam termiņam [pers. A] nebija uzsākusi jaunas darba attiecības, tāpēc Veselības ministrija ar 2023.gada 9.jūnija lēmumu Nr. 01-32.2.1/2621 lauza kompensācijas līgumu un uzlika pienākumu [pers. A] atmaksāt kompensāciju 4620,25 *euro* līdz 2023.gada 11.jūlijam. Tā kā [pers. A] kompensāciju labprātīgi neatmaksāja, Veselības ministrija vērsās tiesā, lai panāktu kompensācijas līguma izpildi.

[2] Ar Administratīvās rajona tiesas tiesneša 2024.gada 10.oktobra lēmumu atteikts pieņemt pieteikumu, pamatojoties uz Administratīvā procesa likuma 191.panta pirmās daļas 8.punktu, jo pieteikumu iesniegusi persona, kurai nav tiesību iesniegt pieteikumu. Tiesnesis, atsaucoties uz Senāta 2020.gada 28.augusta sprieduma lietā Nr. SKA-1059/2020, [ECLI:LV:AT:2020:0828.A420304518.9.S](https://manas.tiesas.lv/eTiesasMvc/eclinolemumi/ECLI:LV:AT:2020:0828.A420304518.9.S), 5.punktu, norādīja, ka kompensācijas līgums vispārīgi paredz jau normatīvajos aktos noteiktās kompensācijas devēja tiesības atgūt izmaksāto kompensāciju, izrietoši arī – kompensācijas saņēmēja pienākumu atmaksāt saņemto kompensāciju, tādējādi līgumam ir tikai informatīva nozīme. Konkrētas tiesiskās sekas tiek radītas tad, kad Veselības ministrija pieņem kompensācijas līgumā paredzēto lēmumu par līguma laušanu un kompensācijas atgūšanu. Tā kā šāds lēmums uzskatāms par administratīvo aktu, tas ir apstrīdams, pārsūdzams un izpildāms Administratīvā procesa likuma kārtībā.

[3] Veselības ministrija par minēto tiesneša lēmumu iesniedza blakus sūdzību.

Blakus sūdzībā norādīts, ka nav būtiskas nozīmes un atšķirības, vai Veselības ministrija atprasa izlietotos naudas līdzekļus, vēršoties tiesā par publisko tiesību līguma vai administratīvā akta izpildi. Tiesiskās sekas abos gadījumos pēc būtības ir vienādas. Administratīvajā rajona tiesā analogās situācijās jau ir ierosinātas lietas par publisko tiesību līguma izpildi. Vienlaikus Veselības ministrija vērš uzmanību, ka Senāts 2020.gada 8.septembra lēmumā lietā Nr. A420247418 un 2020.gada 28.augusta lēmumā lietā Nr. A420273418 noteica, ka Veselības ministrijas izdotais lēmums, ar kuru tā atprasa izlietotos valsts budžeta līdzekļus par rezidentūras studijām saistībā ar Ministru kabineta 2011.gada 30.augusta noteikumos Nr. 685 „Rezidentu uzņemšanas, sadales un finansēšanas kārtība” paredzēto kārtību, ir administratīvais akts.

**Motīvu daļa**

[4] Senātam blakus sūdzības tiesvedībā jāpārbauda, vai Veselības ministrijai ir tiesības vērsties tiesā par publisko tiesību līguma – kompensācijas līguma – izpildi.

[5] Administratīvās rajona tiesas tiesnesis pārsūdzētajā lēmumā konstatējis, ka noteikumi Nr. 158 nenoteic, kādā procedūrā ir atgūstama kompensācija. Vienlaikus kompensācijas līguma 4.2.3.apakšpunkts noteic, ka kompensācijas devējam 15 darba dienu laikā ir jāpaziņo kompensācijas saņēmējam par līguma laušanu, nosūtot administratīvo aktu un rēķinu. Līdz ar to tiesnesis atzinis, ka Veselības ministrijas 2023.gada 9.jūnija lēmums Nr. 01-32.2.1/2621, ar kuru lauzts kompensācijas līgums un uzlikts pienākums [pers. A] atmaksāt kompensāciju 4620,25 *euro* līdz 2023.gada 11.jūlijam, ir administratīvais akts. Ja kompensācijas saņēmējs uzskata lēmumu par kompensācijas atmaksu par prettiesisku, tas ir tiesīgs to pārsūdzēt Administratīvā procesa likuma kārtībā. Savukārt tad, kad šāds lēmums ir stājies spēkā, tā izpilde notiek saskaņā ar Administratīvā procesa likuma D daļu, nevis vēršoties tiesā ar pieteikumu.

Senāts minētajam tiesneša secinājumam konkrētajā gadījumā nepiekrīt.

[6] Starp Veselības ministriju un [pers. A] 2021.gada 8.novembrī ir noslēgts publisko tiesību līgums par kompensācijas izmaksu. Veselības ministrija konstatējusi, ka [pers. A] nenostrādāja ārstniecības iestādē noteikumu Nr. 158 17.1.4.apakšpunktā un kompensācijas līguma 1.2.apakšpunktā noteiktos piecus gadus un nav labprātīgi atmaksājusi ar kompensācijas līgumu piešķirtos līdzekļus proporcionāli nenostrādātajam laikam. Veselības ministrijas pienākumu atgūt kompensāciju paredz noteikumu Nr. 158 43.punkts. Atbilstoši tam kompensācija tiek atgūta proporcionāli nenostrādātajam laikam, ja ārstniecības persona pirms termiņa lauž šo noteikumu 17.1.3.apakšpunktā minētos līgumus vai darba attiecību pārtraukums vai laiks, kad netiek pildīti kompensācijas līguma nosacījumi, pārsniedz trīs mēnešus piecu gadu periodā un kompensācijas līguma darbības termiņš netiek pagarināts.

Tādējādi, neskatoties uz to, ka kompensācijas līguma 4.2.3.apakšpunkts paredz par līguma laušanu paziņot, nosūtot administratīvo aktu, noteikumu Nr. 158 43.punkts šādas tiesības Veselības ministrijai neparedz. Šādas tiesības Veselības ministrijai neparedz arī citi normatīvie akti. Tomēr likuma atrunas princips prasa, lai privātpersonai nelabvēlīgs administratīvais akts būtu izdots, pamatojoties uz normatīvo aktu (Latvijas Republikas Satversmi, likumu, vai uz likuma pamata izdotiem citiem normatīvajiem aktiem).

[7] Tiesnesis secinājumu, ka pieteikumu jāatsaka pieņemt, pamatojis ar Senāta atziņām spriedumā lietā Nr. SKA-1059/2020 par studiju līguma izpildi un pienākuma uzlikšanu personai atmaksāt rezidentūras studijām iztērētos valsts budžeta līdzekļus. Tomēr tiesnesis nav ņēmis vērā, ka atšķirībā no šajā lietā piemērojamajiem noteikumiem Nr. 158 lietā Nr. SKA-1059/2020 tiesiskais regulējums tieši paredzēja pieņemt administratīvo aktu par valsts budžeta līdzekļu atgūšanu. Sprieduma lietā   
Nr. SKA-1059/2020 8.punktā Senāts papildus skaidrojis, kāpēc iepriekš līdzīgā lietā Nr. SKA-819/2015 atzīts, ka lēmums par pienākumu atmaksāt izlietotos valsts budžeta līdzekļus netika atzīts par administratīvo aktu. Proti, tajā lietā tiesiskais regulējums neparedzēja, ka Veselības ministrijai jāizdod administratīvs akts par līdzekļu atgūšanu. Kā izriet no Senāta 2015.gada 10.decembra sprieduma lietā Nr. SKA-819/2015, gadījumā, kad tiesiskais regulējums neparedz pieņemt administratīvo aktu par līdzekļu atgūšanu, lēmums, kas pieņemts saistībā ar publisko tiesību līguma izpildi, nerada jaunas tiesiskas sekas, jo sekas ir noteiktas līgumā (*Senāta 2015.gada 10.decembra sprieduma lietā Nr.*[*SKA-819/2015*](https://manas.tiesas.lv/eTiesasMvc/nolemumi/pdf/242869.pdf), *A42854609, 7.punkts*).

Ņemot vērā minēto, tiesneša secinājums, ka Veselības ministrijas 2023.gada 9.jūnija lēmums Nr. 01-32.2.1/2621 atbilst visām administratīvā akta pazīmēm, ir nepamatots. Šis lēmums nerada jaunas tiesiskas sekas, jo noteikumi Nr. 158 neparedz Veselības ministrijai kompetenci atgūt piešķirtos līdzekļus, izdodot administratīvo aktu. Līdz ar to neizpildās visas Administratīvā procesa likuma 1.panta trešajā daļā noteiktās administratīvā akta pazīmes. Secīgi nav pareizs tiesneša secinājums, ka Veselības ministrijai nav tiesību vērsties tiesā par kompensācijas līguma izpildi.

[8] Tā kā tiesnesis nepamatoti atzinis, ka šajā lietā Veselības ministrijai nav tiesību vērsties ar pieteikumu tiesā par kompensācijas līguma izpildi, tad pārsūdzētais lēmums ir atceļams un jautājums par pieteikuma virzību nododams Administratīvajai rajona tiesai jaunai izskatīšanai.

**Rezolutīvā daļa**

Pamatojoties uz Administratīvā procesa likuma 129.1panta pirmās daļas 1.punktu, 323.panta pirmās daļas 2.punktu un 324.panta pirmo daļu, Senāts

**nolēma**

atcelt Administratīvās rajona tiesas tiesneša 2024.gada 10.oktobra lēmumu un nodot lietu jaunai izskatīšanai Administratīvajā rajona tiesā;

atmaksāt Veselības ministrijai par blakus sūdzību samaksāto drošības naudu 15 *euro*.

Lēmums nav pārsūdzams.